গত জামাইষষ্ঠীর দিনে সুখবর দিয়েছিলেন মমতা বন্দ্যোপাধ্যায়। রাজ্য সরকারি কর্মচারীদের জন্য দিয়েছিলেন বড় খবর। সেই ঘোষণা অনুযায়ী ১ জানুয়ারি থেকে আরও ১৮ শতাংশ মহার্ঘ ভাতা (ডিএ) পাবেন সরকারি কর্মীরা। তবে শুধু ১৮ শতাংশ ডিএ-ই নয়, সেই সঙ্গে ১০ শতাংশ ইন্টেরিম রিলিফ মিলবে। যার ফলে বেতনে ডিএ-র পরিমাণ ১২৫ শতাংশ হবে বলে দাবি সরকারের।
ডিএ কর্মীদের অধিকার কি না, তা নিয়ে চলছে মামলা। স্যাটের পরে হাইকোর্ট হয়ে ফের শুনানি চলছে স্যাটে। সেই লড়াইয়ের মধ্যেই বাড়ছে ডিএ। রাজ্য সরকারি কর্মচারিদের পাশাপাশি সরকার-পোষিত বিভিন্ন পুরসভা, পঞ্চায়েত, নিগম ইত্যাদির কর্মচারীরা ডিএ পাবেন। বর্ধিত ডিএ পাবেন স্কুল ও কলেজ শিক্ষক এবং অবসরপ্রাপ্ত সরকারি কর্মচারীরাও। সব মিলিয়ে প্রায় সাড়ে আট লাখ কর্মচারী বাড়তি সুবিধা পাবেন।

এই বিষয়ে অন্যান্য খবর

উনিশে ‘লোকসভা কাপ’, টিম সাজানো বেশ কঠিন মমতার, দেখে নিন কোন পজিশনে কে


সাধারণত ডিএ ঘোষণার পরে পরেই তা কার্যকর হয়। কিন্ত এ বার ছ’মাস আগেই তা ঘোষণা করে দেন মুখ্যমন্ত্রী। ঘোষণার দিনে মুখ্যমন্ত্রী বলেন, ‘‘কঠিন আর্থিক অবস্থার মধ্যে দিয়ে আমরা চলেছি। ২ লক্ষ ৩০ হাজার কোটি টাকা দেনা শোধ করেছি। এ বছর থেকে ৪৬ হাজার কোটি টাকা ঋণ শোধ করতে হবে। উন্নয়নমূলক একাধিক প্রকল্প চলছে। সব কিছু করে আমরা ৯০% করলাম। সিপিএম সরকার ৩৫% মহার্ঘ ভাতা দিতে পেরেছিল।’’
রাজ্য সরকারের কর্মচারীরা এখন ১০০% ডিএ পান। সরকারের দাবি, নতুন করে ১৮% ডিএ এবং মূল বেতনের যে ১০% ‘ইন্টেরিম রিলিফ’ (অন্তর্বর্তিকালীন ভাতা) দেওয়া হচ্ছে, তা ৭ শতাংশ ডিএ-র সমান। ফলে ১ জানুয়ারি থেকে ডিএ-র পরিমাণ হবে ১২৫%। এর ফলে প্রতি বছর অতিরিক্ত ৫ হাজার কোটি টাকা খরচ হবে সরকারের।
কিন্তু এই দাবি নিয়ে রয়েছে বিতর্ক। বিরোধী কর্মচারী সংগঠনগুলির বক্তব্য, বেতন কমিশন চালু করতে না পারলে এককালীন ১০% ‘ইন্টেরিম রিলিফ’ দেওয়া হয়। সেটাকে মহার্ঘ ভাতার সমতুল বলা যায় না।
উল্লেখ্য, ২০১৬ সালের ১ জানুয়ারি ১২৫% মহার্ঘ ভাতা দিয়ে সপ্তম বেতন কমিশনের সুপারিশ কার্যকর করে কেন্দ্র। তখন রাজ্যে ডিএ ছিল ৭৫%। ২০১৭ সালে ১০ এবং ২০১৮ সালে ১৫% মহার্ঘ ভাতা দেওয়ায় এখন তা ১০০% হয়েছে। বিরোধীদের হিসেব বলছে, জানুয়ারিতে নয়া ডিএ চালু হলেও কেন্দ্রের থেকে রাজ্যের সরকারি কর্মচারীরা ৪৯% কম ডিএ পাবেন।
এখন অপেক্ষা, জানুয়ারিতে ডিএ বাড়ার পরে লোকসভা নির্বাচনের আগে বেতন কমিশন কার্যকর হওয়া। সম্প্রতি যার মেয়াদ ফের বাড়িয়েছে রাজ্য সরকার।